মানবসম্পদবিকাশমন্ত্রক
কেন্দ্রীয় শিক্ষামন্ত্রীর পৌরোহিত্যে সমস্ত রাজ্য ও কেন্দ্রশাসিত অঞ্চলের বিদ্যালয় শিক্ষা সচিবদের সঙ্গে বৈঠক
নতুন দিল্লি, ১৭ মে, ২০২১
কেন্দ্রীয় শিক্ষামন্ত্রী রমেশ পোখরিয়াল নিশাঙ্ক-এর পৌরোহিত্যে আজ ভিডিও কনফারেন্সের মাধ্যমে সমস্ত রাজ্য ও কেন্দ্রশাসিত অঞ্চলের বিদ্যালয় শিক্ষা সচিবদের সঙ্গে একটি বৈঠক অনুষ্ঠিত হয় । কোভিডের সময় শিক্ষাক্ষেত্রে গৃহিত পদক্ষেপ এবং বিদ্যালয়ের অনলাইন ও অফলাইন শিক্ষাদানের বিষয়ে একাধিক পদক্ষেপ নিয়ে আলোচনা করা হয়। পাশাপাশি এই পরিস্থিতিতে কিভাবে শিক্ষাক্ষেত্রকে কীভাবে এগিয়ে নিয়ে যাওয়া যায় তা নিয়েও আলোচনা হয় । এদিনের বৈঠকে শিক্ষা প্রতিমন্ত্রী শ্রী সঞ্জয় ধোতরে, উচ্চশিক্ষা সচিব শ্রী অমিত খারে, বিদ্যালয় শিক্ষা ও সাক্ষরতা সচিব শ্রীমতি অনিতা কারওয়াল সহ মন্ত্রকের শীর্ষ আধিকারিকরা উপস্থিত ছিলেন । বৈঠকে রাজ্য ও কেন্দ্রশাসিত অঞ্চলের শিক্ষা সচিবরা যোগ দেন ।
বৈঠকে কেন্দ্রীয় শিক্ষামন্ত্রী জানান, কোভিড ১৯-এর বর্তমান পরিস্থিতি অত্যন্ত উদ্বেগজনক । তবে, শিক্ষার্থীদের সুরক্ষার্থে ও শিক্ষাবর্ষ যাতে নষ্ট না হয় তা সুনিশ্চিত করতে সরকার বদ্ধপরিকর । কেন্দ্রীয় মন্ত্রী আরও বলেন, বর্তমান পরিস্থিতিকে কাজে লাগিয়ে সুযোগে রূপান্তর করতে হবে । গত বছরে রাজ্য ও কেন্দ্রশাসিত অঞ্চলগুলিতে শিক্ষাবর্ষকে এগিয়ে নিয়ে যেতে যে প্রয়োজনীয় পদক্ষেপ নেওয়া হয়েছিল, এবছরও তার ওপর জোর দেওয়া প্রয়োজন । এই অতিমারির সময়ে প্রান্তিক শিশুদের কাছে শিক্ষার আলো পৌঁছে দেওয়া অত্যন্ত গুরুত্বপূর্ণ বিষয় । তিনি আরও বলেন, অতিমারির সময়ে শিক্ষাদান ব্যবস্থা অব্যাহত রাখতে মন্ত্রক ২০২০-২১ শিক্ষাবর্ষে বেশ কয়েকটি পদক্ষেপ গ্রহণ করেছে। পিএম ই-বিদ্যা-এর আওতায় 'দীক্ষা' কর্মসূচির সম্প্রসারণ করা হয়েছে । ডিটিএইচ টেলিভিশন পরিষেবা প্রদানের মাধ্যমে 'স্বয়মপ্রভা' টিভি চ্যানেল সম্প্রচারের জোর দেওয়া হয়েছে । এমনকি মানসিক এবং সামাজিক চাহিদাসম্পন্ন শিক্ষার্থীদের সুবিধার্থে 'মনোদর্পণ'-এর মতো অনুষ্ঠান চালু করা হয়েছে । কেন্দ্রীয় শিক্ষামন্ত্রী বলেন, জাতীয় শিক্ষানীতি ২০২০ কার্যকর করে তুলতে বিভিন্ন পক্ষের সঙ্গে আলাপ-আলোচনা চালানো হচ্ছে ।
শ্রী পোখরিয়াল সরকারের গৃহিত সকল পদক্ষেপ গ্রহণের পাশাপাশি রাজ্যের নানান সমস্যা ও তার সমাধানের জন্য একাধিক পরামর্শের কথা উল্লেখ করেন । শিক্ষার্থীদের শিক্ষাবর্ষ যাতে নষ্ট না হয়, তা সুনিশ্চিত করতে মন্ত্রক রাজ্যগুলিকে সবরকম সহায়তা প্রদান করছে । এক্ষেত্রে সমস্ত রাজ্য যে পদক্ষেপ গ্রহণ করেছে তার জন্য ধন্যবাদও জানান কেন্দ্রীয় মন্ত্রী । পাশাপাশি তিনি আশ্বস্ত করে জানান যে, এই কঠিন সময়ে মন্ত্রক রাজ্যগুলির পাশে রয়েছে এবং এই সমস্যার সমাধানে কাঁধে কাঁধ মিলিয়ে লড়াই চালাবে ।
অতিমারির কারণে সৃষ্ট উদ্ভূত পরিস্থিতি মোকাবিলায় সরকার ভারতীয় শিক্ষা ব্যবস্থায় নতুন ও উদ্ভাবনী পদ্ধতি গ্রহণ করেছে বলে জানান কেন্দ্রীয় শিক্ষা প্রতিমন্ত্রী শ্রী সঞ্জয় ধোতরে । তিনি বলেন, অনলাইন এবং অফলাইন উভয় শিক্ষাদান পদ্ধতি ক্ষেত্রে সমন্বিত উপায়ে হাইব্রীড শিক্ষা প্রদানের ওপর জোর দেওয়া হয়েছে । শিক্ষার্থীরা যাতে গুণমান সম্পন্ন শিক্ষা গ্রহণ করতে পারেন এবং তাদের মূল্যায়নও যাতে যথাযথ হয় তার ওপরও জোর দেওয়া হয়েছে । তিনি জাতীয় শিক্ষানীতিকে কার্যকরীভাবে বাস্তবায়নের জন্য আহ্বান জানান । চলতি বছরের চৌঠা মে শিক্ষা দফতর কোভিড মোকাবিলা করে শিক্ষাদান ব্যবস্থাকে এগিয়ে নিয়ে যেতে সংশ্লিষ্ট কর্তৃপক্ষের সঙ্গে আলাপ-আলোচনা করার পর সুনির্দিষ্ট কর্মপরিকল্পনা প্রকাশ করেছে । স্কুলছুট শিশুদের চিহ্নিতকরণ এবং শিক্ষাক্ষেত্রের মূল ধারার সঙ্গে সংযুক্ত, বিদ্যালয়ের নাম নথিভুক্তকরণ, শিক্ষার্থীদের জ্ঞানের বিকাশ, বাড়িতে থেকেই শিক্ষাদানের ওপর জোর দেওয়া, ডিজিটাল শিক্ষার ওপর বিশেষ নজর ইত্যাদি ক্ষেত্রগুলির ওপর গুরুত্ব দেওয়া হয়েছে । বর্তমান অতিমারি পরিস্থিতির কথা বিবেচনা করে সমগ্র শিক্ষার আওতায় বেশকিছু পদক্ষেপ গ্রহণ করা হয়েছে । শিশুদের পরিপূরক শিক্ষাদানের ওপর জোর দেওয়া হয়েছে । ছাত্রছাত্রীদের পাঠ্যসামগ্রীর উপস্থিতি সুনিশ্চিত করার জন্য গ্রন্থাগারগুলিকে আর্থিক সাহায্য দেওয়া হয়েছে । বিদ্যালয় শিক্ষার বাইরে থাকা শিশুদের এবং বিশেষ চাহিদাসম্পন্ন শিশুদের জন্য প্রশিক্ষণের ব্যবস্থা করা হয়েছে । রাজ্যে মুক্ত বিদ্যালয় এবং এনআইওএস-এর মাধ্যমে ১৬-১৯ বছর বয়সীদের শিক্ষার্থীদের জন্য বিশেষ সহায়তা প্রদান করা হয়েছে। প্রাথমিক স্তরে শিক্ষাদানের ক্ষেত্রে যথাযথ শিক্ষাসামগ্রী সরবরাহ করার ওপর জোর দেওয়া হয়েছে । পঞ্চায়েত স্তরে হেল্পডেস্ক গঠন করা হয়েছে। গণমাধ্যমের সাহায্যে শিক্ষার গুরুত্ব সম্পর্কে সচেতনতামূলক প্রচারাভিযান চালানো হচ্ছে । বিদ্যালয়ে শৌচালয় এবং সুস্বাস্থ্যের জন্য বিশেষ আর্থিক অনুদান দেওয়া হয়েছে । 'দীক্ষা' প্লাটফর্মের মাধ্যমে ‘নিষ্ঠা’ কর্মসূচিতে প্রশিক্ষণের জন্য শিক্ষকদের আর্থিক সাহায্য প্রদান করা হয়েছে ।
শিক্ষা দফতর সমগ্র শিক্ষার আওতায় রাজ্যগুলিকে বার্ষিক কর্মপরিকল্পনা ও বাজেটের অনুমোদন দেওয়ার জন্য ভার্চুয়াল মাধ্যমে একাধিক বৈঠকের আয়োজন করেছে । রাজ্য ও কেন্দ্রশাসিত অঞ্চলগুলি যথা সময়ে যাতে অনুমোদন পায় তার জন্য এই পদক্ষেপ গ্রহণ করা হয়েছে । এছাড়া সমগ্র শিক্ষার আওতায় রাজ্যগুলির জন্য ৫,২২৮ কোটি টাকা অনুদান দেওয়া হয়েছে । রাজ্য ও কেন্দ্রশাসিত অঞ্চলগুলি যাতে শিক্ষাক্ষেত্রের বিভিন্ন খাতের খরচ অব্যাহত রাখতে ২,৫০০ কোটি টাকা ইতিমধ্যেই বরাদ্দ করা হয়েছে । এদিনের বৈঠকে সমস্ত রাজ্য ও কেন্দ্রশাসিত অঞ্চলগুলি অতিমারি পরিস্থিতির মধ্যে শিক্ষাদান ব্যবস্থা চালিয়ে নিয়ে যাওয়ার বিভিন্ন কৌশলের কথা ভাগ করে নেয়। ঝাড়খন্ড, লাদাখ, মধ্যপ্রদেশ ও রাজস্থানের মতো অনেক রাজ্যই শিক্ষাদানের ক্ষেত্রে ডিজিটাল অ্যাপ তৈরি করেছে । পাশাপাশি অন্যান্য রাজ্য ও কেন্দ্রশাসিত অঞ্চলগুলিও ডিজিটাল, দূরদর্শন এবং রেডিও-র মাধ্যমে অনলাইন শিক্ষাদানের ওপর জোর দিয়েছে।
CG/SS/RAB
(Visitor Counter : 189